
A piaci verseny hatása a vállalat pénzügyi döntéseire és a csődkockázatra

Kulcsszavak: Piacszerkezet; oligopólium; tokeszerkezet; csődkockázat
A dolgozat egy dinamikus és sztochasztikus szimulációs modellt épít fel és mutat be. A modell fő hozzáadott értéke, hogy ötvözi a neoklasszikus közgazdaságtan és a vállalati pénzügyek szokványos elemeit. Vállalati pénzügyi oldalról megjelenik, hogy a vállalatoknak beruházásokat kell eszközölniük, valamint tőkeszerkezeti döntést hozniuk, míg mikroökonómiai, játékelméleti oldalról a piaci keresleti függvény a jellemző, amelyen keresztül a vállalatok pénzügyi eredményei közvetlen kapcsolatba kerülnek a versenytársak döntéseivel. A dolgozatban az ezen a piacon kialakuló Nash-egyensúlyt vizsgáljuk különböző vállalatszámok mellett. Eredményeink alapján a vállalatszám növekedésével az egyes vállalatok csődkockázata is megnő, amely a nem Pareto-hatékony működésből ered. A tőkeszerkezettel kapcsolatos általános eredményünk az, hogy több vállalat esetén az eladósodottság a vállalatszám növekedésével együtt növekszik. Ennek oka a csökkenő működésből eredő cash flow-k, és ezzel párhuzamosan a tőkeszerkezetből adódó adópajzs hatás relatíve egyre nagyobb jelentősége. A dolgozatban rávilágítunk a piacszerkezet figyelembevételének fontosságára a pénzügyi elemzésekben és modellezésekben. Amíg egy monopólium saját kedve szerint tudja formálni a piacot, addig versenytárs jelenléte mellett a vállalatok egy, a társadalmilag optimálisnál magasabb termeléshez vannak kötve, amely alapvetően korlátozza őket a tőkeszerkezetről való szabad döntéshozatalban.



